મુળ દક્ષિણ આફ્રિકાના વતની એવા આ સીદીઓ પોતાની રીતે કચ્છમાં આવ્યા નથી. પરંતુ તેમના ઉંચા મોટા કદ અને દેખાવને કારણે તેઓ રાજ્યના રક્ષકો તરીકે ઉપયોગી બની શકે તે માટે કચ્છના મહારાવે દક્ષિણ આફ્રિકાથી વહાણમાર્ગે કેટલાક સીદીઓને કચ્છનાં સંરક્ષણ માટે બોલાવ્યા. જખૌ બંદર, અબડાસાના વિંઝાણ તેમજ વાગડ વિસ્તારમાં સૌ પ્રથમ સીદીઓ વસ્યા. કચ્છના વિવિધ વિસ્તારમાંથી આવ્યા હોવાને કારણે તેઓ ચોબારીવાલા, ફોજદાર, મકરાણાવાલા, વાગડવાલા જેવા નામે ઓળખાતા. એ સીદીઓમાંથી જે સક્ષમ હતા એ રાજમાં જોડાયા અને અન્ય રાજની સેનામાં જોડાયા. તેમજ જે પરિવારોને કચ્છની આબોહવા માફક ના આવી તેઓ સૌરાષ્ટ્ર જઇ વસ્યા. જેમાં રાજકોટ, ભાવનગર, જામનગર, જુનાગઢ, તલાલા, ગીર, જાંબુર, સુરેન્દ્રનગર વગેરે વિસ્તારોમાં પરિવારો વસ્યા.